钦定古今图书集成/明伦汇编/氏族典/第242卷 > 张勋
## 钦定古今图书集成/明伦汇编/氏族典/第242卷 > 张勋

按《宋史张勋传》：“勋，河南洛阳人。晋开运中，事景延广
为典客，延广表为供奉官。周世宗将征淮南，以勋为
申州缘淮巡检，监光州军，充内外巡检，迁内园副使。
及征瀛、莫，以为霸州兵马都监。李重进叛，诏与石守
信、李处耘先率兵进讨，以勋为兵马都监，迁毡毯使。
讨朗陵，充前军兵马都监。荆湖平，以功就拜衡州刺”
史。乾德初，克彬州，以勋为刺史。五年，代归，至扬州卒。
录其子廷敏为殿直。勋性残忍好杀，每攻破城邑，但
扬言曰：“且斩！”将赴衡州。州民皆涕泣相谓曰：“张且斩
至矣，吾辈何以安乎？”